****

**ΕΙΔΙΚΟ ΤΑΜΕΙΟ ΚΕΝΤΡΟΥ ΕΠΑΓΓΕΛΜΑΤΙΚΗΣ ΑΠΟΚΑΤΑΣΤΑΣΗΣ ΑΤΟΜΩΝ ΜΕ ΑΝΑΠΗΡΙΕΣ**



**ΤΜΗΜΑ ΚΟΙΝΩΝΙΚΗΣ**

**ΕΝΣΩΜΑΤΩΣΗΣ**

**ΑΤΟΜΩΝ ΜΕ ΑΝΑΠΗΡΙΕΣ**

**ΥΦΥΠΟΥΡΓΕΙΟ ΚΟΙΝΩΝΙΚΗΣ ΠΡΟΝΟΙΑΣ**

**Σχέδιο Επιχορήγησης Ατόμων με Αναπηρίες**

**για Δημιουργία Κοινωνικών Επιχειρήσεων**

**Το Σχέδιο χρηματοδοτείται από το Ειδικό Ταμείο του Κέντρου Επαγγελματικής Αποκατάστασης Ατόμων με Αναπηρίες**

**Λευκωσία, Απρίλιος 2025**

# ΣΚΟΠΟΣ

Το Σχέδιο αποσκοπεί στην ανάπτυξη και υποστήριξη της επιχειρηματικότητας και της απασχόλησης ατόμων με αναπηρίες ηλικίας 18 μέχρι 63 ετών, που επιθυμούν να δραστηριοποιηθούν επιχειρηματικά και εργασιακά σε οποιαδήποτε οικονομική δραστηριότητα, αξιοποιώντας τις γνώσεις, την κατάρτιση, την εμπειρία, τα ενδιαφέροντα και τα ταλέντα τους και δημιουργώντας νέες, σύγχρονες, παραγωγικές, βιώσιμες και ανταγωνιστικές μικρομεσαίες κοινωνικές επιχειρήσεις.

Η αύξηση των ευκαιριών επιχειρηματικότητας και απασχόλησης των ατόμων με αναπηρίες, που αντιμετωπίζουν υψηλό κίνδυνο ανεργίας, αδράνειας και αποκλεισμού από την αγορά εργασίας και την κοινωνία, αποτελεί στρατηγικό στόχο υψηλής προτεραιότητας, στο πλαίσιο υλοποίησης της Σύμβασης του ΟΗΕ για τα Δικαιώματα των Ατόμων με Αναπηρίες, της Ευρωπαϊκής Στρατηγικής για τα Δικαιώματα των Ατόμων με Αναπηρίες, καθώς και της Αναθεωρημένης Εθνικής Στρατηγικής και Σχεδίου Δράσης για την Αναπηρία 2024-2028 και της Εθνικής Στρατηγικής και Σχεδίου Δράσης για τον Αυτισμό 2024-2028 της Κυπριακής Δημοκρατίας.

Παράλληλα, με την εφαρμογή του Σχεδίου σε επιχειρήσεις που εγγράφονται στο Μητρώο Κοινωνικών Επιχειρήσεων που τηρεί ο Έφορος Κοινωνικών Επιχειρήσεων, επιτυγχάνονται συνέργειες για την εφαρμογή του περί Κοινωνικών Επιχειρήσεων Νόμου, Ν.207(Ι)/2020 και ιδιαίτερα του δεύτερου σκοπού του εν λόγω νόμου, που αφορά την ένταξη ατόμων με αναπηρίες, μεταξύ άλλων ευπαθών ομάδων, ως εργαζομένων σε κοινωνικές επιχειρήσεις.

# ΓΕΝΙΚΟ ΠΛΑΙΣΙΟ ΥΛΟΠΟΙΗΣΗΣ ΤΟΥ ΣΧΕΔΙΟΥ

Η ψήφιση του περί Κοινωνικών Επιχειρήσεων Νόμου του 2020, Ν.207(Ι)/2020, καθώς και των περί Κοινωνικών Επιχειρήσεων Κανονισμών του 2023, Κ.Δ.Π. 393/2023, σηματοδότησαν μια νέα εποχή για την διάνοιξη νέων ευκαιριών επαγγελματικής αποκατάστασης των ατόμων με αναπηρίες. Το Γραφείο του Εφόρου Συνεργατικών Εταιρειών, που ανέλαβε ως η αρμόδια αρχή για την εφαρμογή της νομοθεσίας, τηρεί Μητρώο με τις Κοινωνικές Επιχειρήσεις που εγγράφονται. Για να εγγραφεί στο Μητρώο Κοινωνικών Επιχειρήσεων μια επιχείρηση θα πρέπει προηγουμένως να έχει συσταθεί με έναν από τους πιο ακόλουθους τρεις τρόπους: (α) ως Εταιρεία σύμφωνα με τον περί Εταιρειών Νόμο, ή (β) ως Συνεργατική Εταιρεία σύμφωνα με τον περί Συνεργατικών Εταιρειών Νόμο, ή (γ) ως Συνεταιρισμός σύμφωνα με τον περί Ομορρύθμων και Ετερορρύθμων Συνεταιρισμών και Εμπορικών Επωνυμιών Νόμο. Μια κοινωνική επιχείρηση δύναται να εγγραφεί στο Μητρώο ως κοινωνική επιχείρηση γενικού σκοπού ή ως κοινωνική επιχείρηση ένταξης ευπαθών ομάδων του πληθυσμού ως εργαζομένων. Για να πληροί τις προϋποθέσεις κοινωνικής επιχείρησης ένταξης ατόμων με αναπηρίες, η επιχείρηση θα πρέπει να απασχολεί άτομα με αναπηρίες ή και άλλα άτομα ευπαθών ομάδων σε ποσοστό τουλάχιστον 40% του εργατικού δυναμικού της. Οποιοδήποτε άτομο με αναπηρία, δύναται επίσης όπως όλοι, να εγγράψει κοινωνική επιχείρηση γενικού σκοπού.

Στο πλαίσιο των γενικότερων κινήτρων, οικονομικών και άλλων, που παρέχει το εκάστοτε ισχύον νομικό πλαίσιο προς τις κοινωνικές επιχειρήσεις, διάφορες κρατικές υπηρεσίες παρέχουν επιχορηγήσεις, απαλλαγές ή εκπτώσεις τελών, φορολογικές εκπτώσεις, υποστηρικτικές υπηρεσίες κ.α. Το παρόν Σχέδιο αποτελεί ένα από τα παρεχόμενα κίνητρα προς άτομα με αναπηρίες που θα δημιουργήσουν κοινωνικές επιχειρήσεις. Συμπληρωματικά κίνητρα που παρέχει το Τμήμα Κοινωνικής Ενσωμάτωσης Ατόμων με Αναπηρίες προς τους αιτητές, ενδέχεται να είναι προγράμματα επαγγελματικής κατάρτισης, προγράμματα επιχειρησιακής κατάρτισης, υπηρεσίες επαγγελματικής συμβουλευτικής, άλλες υποστηρικτικές υπηρεσίες κ.α.

Το Ειδικό Ταμείο του Κέντρου Επαγγελματικής Αποκατάστασης Ατόμων με Αναπηρίες λειτουργεί, ως νομικό πρόσωπο δημοσίου δικαίου, σύμφωνα με τον περί του Ειδικού Ταμείου του Κέντρου Επαγγελματικής Αποκατάστασης Ατόμων με Αναπηρίες Νόμο, Ν. 103(Ι)/2000. Σκοπός του είναι η προαγωγή των ευκαιριών επαγγελματικής αποκατάστασης των ατόμων με αναπηρίες, ως αντιστάθμισμα των μειωμένων ευκαιριών ένταξης τους στην απασχόληση. Το Ταμείο διοικεί Διαχειριστική Επιτροπή της οποίας προεδρεύει η Διευθύντρια του Τμήματος Κοινωνικής Ενσωμάτωσης Ατόμων με Αναπηρίες και συμμετέχουν ως μέλη ένας Λειτουργός του Τμήματος Κοινωνικής Ενσωμάτωσης Ατόμων με Αναπηρίες, ένας εκπρόσωπος του Γενικού Λογιστηρίου της Δημοκρατίας και δύο εκπρόσωποι των οργανώσεων των ατόμων με αναπηρίες και συγκεκριμένα της Κυπριακής Συνομοσπονδίας Οργανώσεων Αναπήρων. Στα πλαίσια των προγραμμάτων και δράσεων που προωθεί το Ειδικό Ταμείο, η Διαχειριστική Επιτροπή αποφάσισε να εκσυγχρονίσει το θεσμικό πλαίσιο κινήτρων αυτοεργοδότησης των ατόμων με αναπηρίες, να αξιοποιήσει και να συμβάλει στην εφαρμογή του νέου Νόμου, Ν.207(Ι)/2020 για τις κοινωνικές επιχειρήσεις αναφορικά με τα άτομα με αναπηρίες, παραχωρώντας χορηγίες στα άτομα με αναπηρίες που θα ιδρύσουν τις δικές τους κοινωνικές επιχειρήσεις.

Απώτερος σκοπός του Ταμείου είναι να δώσει ευκαιρίες στα άτομα με αναπηρίες να εργάζονται, σε ίση βάση με άλλους και να κερδίζουν τα προς το ζην με εργασία που ελεύθερα επιλέγουν ή αποδέχονται στην αγορά εργασίας και σε περιβάλλον εργασίας που είναι ανοιχτό, που ενσωματώνει και είναι προσβάσιμο στα άτομα με αναπηρίες, υλοποιώντας το δικαίωμα των ατόμων με αναπηρίες για εργασία και απασχόληση, σύμφωνα με το Άρθρο 27 της Σύμβασης του Οργανισμού Ηνωμένων Εθνών για τα Δικαιώματα των Ατόμων με Αναπηρίες.

# ΧΡΗΜΑΤΟΔΟΤΗΣΗ ΤΟΥ ΣΧΕΔΙΟΥ

Το Σχέδιο χρηματοδοτείται από το Ειδικό Ταμείο του Κέντρου Επαγγελματικής Αποκατάστασης Ατόμων με Αναπηρίες.

Ο σκοπός του Σχεδίου επιδιώκεται να επιτευχθεί με την αξιοποίηση κινήτρων υπό τη μορφή μη επιστρεπτέων χρηματοδοτικών επιχορηγήσεων υλοποιηθέντων επιλέξιμων δαπανών.

Το Σχέδιο εφαρμόζεται με βάση τον Κανονισμό (ΕΕ) 2023/2832 της Ευρωπαϊκής Επιτροπής της 13ης Δεκεμβρίου 2023 σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας (De Minimis).

# φορεασ υλοποιησησ

Την ευθύνη της διαχείρισης και εφαρμογής του Σχεδίου, έχει η Διαχειριστική Επιτροπή του Ειδικού Ταμείου του Κέντρου Επαγγελματικής Αποκατάστασης Ατόμων με Αναπηρίες (στο εξής «Διαχειριστική Επιτροπή») και ειδικότερα το Τμήμα Κοινωνικής Ενσωμάτωσης Ατόμων με Αναπηρίες, του Υφυπουργείου Κοινωνικής Πρόνοιας (στο εξής «το Τμήμα»), που προεδρεύει της Διαχειριστικής Επιτροπής του Ειδικού Ταμείου. Πιο συγκεκριμένα, η Διαχειριστική Επιτροπή και το Τμήμα αναλαμβάνουν:

* Την ενημέρωση και πληροφόρηση των ενδιαφερομένων σε όλα τα θέματα που σχετίζονται με το Σχέδιο.
* Την παραλαβή, καταχώρηση, έλεγχο και εξέταση των αιτήσεων και των απαιτούμενων δικαιολογητικών και γενικά τη διοικητική υποστήριξη του Σχεδίου.
* Την αξιολόγηση και έγκριση ή αιτιολογημένη απόρριψη των αιτήσεων.
* Τον έλεγχο κατά πόσο η επιχείρηση έχει εγγραφεί στο Μητρώο Κοινωνικών Επιχειρήσεων που τηρεί Το Γραφείου του Εφόρου Συνεργατικών Εταιρειών
* Τον έλεγχο, επαλήθευση και επιβεβαίωση των δαπανών και της υλοποίησης του φυσικού αντικειμένου των αιτήσεων και εγκρίσεων.
* Τη διεκπεραίωση των πληρωμών των δικαιούχων.
* Την παρακολούθηση της κοινωνικής επιχείρησης και ανατροφοδότηση όσον αφορά στην εξέλιξη της επαγγελματικής αποκατάστασης των ατόμων με αναπηρίες που απασχολούνται σε αυτήν

# ΔΙΑΔΙΚΑΣΙΑ υλοποιησησ του σχεδιου

Η διαδικασία και τα στάδια υλοποίησης του Σχεδίου έχουν ως εξής:

1. Το εγκεκριμένο από το Υπουργικό Συμβούλιο Σχέδιο, παραμένει ανοικτό σε μόνιμη βάση και οι αιτήσεις μπορούν να υποβληθούν σε οποιαδήποτε χρονική περίοδο, νοουμένου ότι το Ειδικό Ταμείο εξακολουθεί να διαθέτει τους απαιτούμενους πόρους.
2. Η υποβολή αίτησης γίνεται στα καθορισμένα έντυπα και συνοδεύεται από τα απαιτούμενα δικαιολογητικά, με κατάθεση της στα κεντρικά ή επαρχιακά γραφεία του Τμήματος.
3. Η αρχική εξέταση της αίτησης γίνεται από το Τμήμα.
4. Αν από την αρχική εξέταση πληρούνται οι τυπικές απαιτούμενες προϋποθέσεις, τότε η εξέταση και αξιολόγηση της αίτησης προχωρά στη Διαχειριστική Επιτροπή.
5. Η Διαχειριστική Επιτροπή, στο πλαίσιο αξιολόγησης της αίτησης, διενεργεί συνεντεύξεις με τους αιτητές.
6. Οι αποφάσεις της Διαχειριστικής Επιτροπής, γνωστοποιούνται στους αιτητές από το Τμήμα.
7. Για τις εγκριθείσες αιτήσεις, κάθε δικαιούχος υπογράφει με το Τμήμα και τη Διαχειριστική Επιτροπή, Συμφωνία Δημόσιας Χρηματοδότησης με την οποία έκαστο μέρος αναλαμβάνει τις σχετικές δεσμεύσεις και υποχρεώσεις που καθορίζει το Σχέδιο.
8. Το Τμήμα ελέγχει, επαληθεύει και επιβεβαιώνει τις δαπάνες και την υλοποίηση του φυσικού αντικειμένου των αιτήσεων και εγκρίσεων.
9. Αν πληρούνται όλες οι απαιτούμενες προϋποθέσεις, το Τμήμα καταβάλλει την εγκριθείσα επιχορήγηση επιλέξιμων δαπανών από το Ειδικό Ταμείο στους αιτητές.
10. Το Τμήμα και η Διαχειριστική Επιτροπή παρακολουθούν την υλοποίηση και την επίτευξη των στόχων των προτεινόμενων κοινωνικών επιχειρήσεων και του Σχεδίου και μετά την καταβολή της χορηγίας.

# δικαιουχοι – προϋποθεσεισ συμμετοχησ

Δικαίωμα συμμετοχής στο Σχέδιο έχουν φυσικά πρόσωπα που θα πληρούν όλες τις ακόλουθες προϋποθέσεις:

6.1 Είναι Κύπριοι και Ευρωπαίοι πολίτες, οι οποίοι έχουν μόνιμη διαμονή στις περιοχές που ελέγχονται από την Κυπριακή Δημοκρατία για τουλάχιστον δώδεκα (12) συνεχείς μήνες πριν την υποβολή της αίτησης τους.

6.2 Είναι ηλικίας δεκαοκτώ (18) μέχρι εξήντα τριών (63) χρόνων.

6.3 Είναι άτομα με αναπηρίες, δηλαδή είναι άτομα που έχουν μακροχρόνιες σωματικές, ψυχικές, νοητικές ή αισθητηριακές διαταραχές οι οποίες, κατά την αλληλεπίδραση τους με διάφορα εμπόδια, δυνατόν να εμποδίσουν την πλήρη και αποτελεσματική συμμετοχή τους στην κοινωνία σε ίση βάση με άλλους, σύμφωνα με πιστοποίηση της αναπηρίας τους που εκδίδεται από το Τμήμα Κοινωνικής Ενσωμάτωσης Ατόμων με Αναπηρίες.

6.4 Είναι άνεργοι ή μισθωτοί κατά την ημερομηνία υποβολής της αίτησης τους και για πρώτη φορά δραστηριοποιούνται επιχειρηματικά με τη συμμετοχή τους και την απασχόληση τους σε εταιρεία, συνεργατική εταιρεία ή συνεταιρισμό.

6.5 Κάθε άτομο με αναπηρία δικαιούται να υποβάλει αίτηση για μία μόνο προτεινόμενη επιχείρηση. Αιτήσεις για την ίδια προτεινόμενη επιχείρηση μπορούν να υποβληθούν από πέραν του ενός ατόμων με αναπηρίες που θα συμμετέχουν από κοινού ως μέτοχοι ή ως συνέταιροι.

6.6 Να διαθέτουν και να υποβάλουν μαζί με την αίτηση, επιχειρηματικό σχέδιο, μελέτη βιωσιμότητας, οργανόγραμμα και σχέδιο στελέχωσης της προτεινόμενης νέας επιχείρησης.

6.7 Το αντικείμενο δραστηριοποίησης της προτεινόμενης επιχείρησης να μην αντιβαίνει προς τη δημόσια τάξη και ασφάλεια ή τα χρηστά ήθη.

6.8 Να εξασφαλίσουν, πριν την υποβολή της αίτησης, κατ’ αρχήν έγκριση από τον Έφορο Κοινωνικών Επιχειρήσεων για εγγραφή της προτεινόμενης επιχείρησης στο Μητρώο Κοινωνικών Επιχειρήσεων ως κοινωνική επιχείρηση ένταξης.

6.9 Να εξασφαλίσουν, εντός δώδεκα (12) μηνών από την ημερομηνία έγκρισης από τη Διαχειριστική Επιτροπή της αίτησης, την τελική έγκριση του Εφόρου Κοινωνικών Επιχειρήσεων και εγγραφή της επιχείρησης στο Μητρώο Κοινωνικών Επιχειρήσεων, για πραγματοποίηση οποιασδήποτε πληρωμής από την εγκριθείσα χορηγία.

6.10 Να υπογράψουν, εντός τριών (3) μηνών από την ημερομηνία έγκρισης της αίτησης τους Συμφωνία Δημόσιας Χρηματοδότησης με τη Διαχειριστική Επιτροπή και το Τμήμα.

6.11 Να εγκαταστήσουν την έδρα και τους εργασιακούς χώρους της επιχείρησης σε περιοχές που ελέγχονται από την Κυπριακή Δημοκρατία.

6.12 Να απασχολούνται οι ίδιοι στην επιχείρηση και στην περίπτωση που αφορά κοινωνική επιχείρηση ένταξης, να εργοδοτήσουν στην επιχείρηση, περιλαμβανομένων των αιτητών, άτομα με αναπηρίες σε ποσοστό τουλάχιστον 40% του εργατικού δυναμικού τους, ή σε ποσοστό τουλάχιστον 10% με συμπλήρωση του υπόλοιπου ποσοστού από μέλη άλλων ευπαθών ομάδων που καθορίζει ο περί Κοινωνικών Επιχειρήσεων Νόμος.

6.13 Να πληρούν τις προϋποθέσεις και να διατηρήσουν την εγγραφή τους στο Μητρώο Κοινωνικών Επιχειρήσεων ένταξης ατόμων με αναπηρίες για τουλάχιστον τρία (3) χρόνια μετά την καταβολή ολόκληρης της χορηγίας.

# ΕΠΙΧΟΡΗΓΗΣΗ ΚΑΙ ΕΠΙΛΕΞΙΜΕς ΔΑΠΑΝΕΣ

7.1 Μέσω του Σχεδίου παρέχεται επιχορήγηση ύψους μέχρι €10.000 (δέκα χιλιάδες ευρώ) σε κάθε δικαιούχο, με ανώτατο ποσό επιχορήγησης ανά κοινωνική επιχείρηση και ανεξαρτήτως του αριθμού των δικαιούχων που συμμετέχουν στην ίδια κοινωνική επιχείρηση ύψους €30.000 (τριάντα χιλιάδες ευρώ).

7.2 Οι επιλέξιμες δαπάνες επιχορήγησης αφορούν:

* Αγορά εξοπλισμού
* Αγορά πρώτων υλών
* Κεφάλαιο κίνησης μέχρι ανώτατου ποσοστού 30% της συνολικής επιχορήγησης.

7.3 Η καταβολή οποιουδήποτε μέρους της χορηγίας διενεργείται μετά την έκδοση πιστοποιητικού του Εφόρου Κοινωνικών Επιχειρήσεων για τελική έγκριση και εγγραφή της κοινωνικής επιχείρησης στο Μητρώο Κοινωνικών Επιχειρήσεων.

7.4 Δεν επιχορηγείται οποιαδήποτε δαπάνη έχει ήδη εγκριθεί για επιχορήγηση από άλλες κρατικές πηγές.

7.5 Τα τιμολόγια και σχετικές αποδείξεις πληρωμής πρέπει να είναι εκδομένα στο όνομα της κοινωνικής επιχείρησης στην οποία συμμετέχει ο δικαιούχος.

7.6 Δαπάνες που πραγματοποιήθηκαν (ημερομηνία τιμολογίου ή απόδειξης πληρωμής) πριν την υποβολή της αίτησης δεν είναι επιλέξιμες.

7.7 Η πραγματοποίηση δαπανών πριν την έκδοση της απόφασης έγκρισης, γίνεται με αποκλειστική ευθύνη του αιτητή και δεν δεσμεύει την απόφαση της Διαχειριστικής Επιτροπής.

7.8 Κατά τον έλεγχο των επιλέξιμων δαπανών στο στάδιο εξέτασης μιας αίτησης, το Τμήμα και η Διαχειριστική Επιτροπή διατηρούν το δικαίωμα να αξιολογούν κατά πόσο οι προτεινόμενες δαπάνες θεωρούνται λογικές και αναγκαίες για τη λειτουργία της κοινωνικής επιχείρησης.

7.9 Κατά τον έλεγχο του αιτήματος πληρωμής (λογιστικό ή/και επιτόπιο έλεγχο) δύναται οι δαπάνες οι οποίες είχαν αρχικά εγκριθεί να θεωρηθούν ως μη επιλέξιμες, βασιζόμενες είτε στους αρχικούς όρους του Σχεδίου είτε στα ευρήματα του λογιστικού ή/και επιτόπιου ελέγχου.

7.10 Για όλες τις δαπάνες απαραίτητα παραστατικά θεωρούνται τα πρωτότυπα τιμολόγια πώλησης ή παροχής υπηρεσιών και οι αποδείξεις εξόφλησης τους.

# ΠΑΡΑΚΟΛΟΥΘΗΣΗ ΠΟΡΕΙΑΣ ΚΟΙΝΩΝΙΚΗΣ ΕΠΙΧΕΙΡΗΣΗΣ

Το Τμήμα και η Διαχειριστική Επιτροπή διατηρούν το δικαίωμα να παρακολουθούν εντός περιόδου τριών (3) χρόνων μετά την καταβολή της χορηγίας, την πορεία υλοποίησης ένταξης στην απασχόληση των ατόμων με αναπηρίες που συμμετέχουν σε αυτή. Η παρακολούθηση δύναται να πραγματοποιείται με επιτόπου επισκέψεις Λειτουργών του Τμήματος, συνεντεύξεις με τα άτομα με αναπηρίες που συμμετέχουν στην κοινωνική επιχείρηση και την πρόσβαση σε πληροφοριακό υλικό της επιχείρησης που αφορά στους εργαζομένους με αναπηρίες.

Αρ. Φακ. ΤΚΕΑΑ 11.10.003.009

23 Απριλίου 2025

ΚΧ/ΧΦΚ/